Valke-baas van meineed aangekla | Maroela Media
Die Onafhanklike Polisieondersoekdirektoraat (Opod) het Woensdag bevestig dat 'n klag van meineed teen die nasionale hoof van die Valke, lt.genl. Berning Ntlemeza, ondersoek word.
Robbie Raburabu, waarnemende woordvoerder van Opod, het gesê die klag is deur die geskorste baas van die Valke in KwaZulu-Natal, maj.genl. Johan Booysen, aanhangig gemaak.
"Die klag [teen Ntlemeza] is [vanaf Booysen] ontvang en hou verband met 'n litigasiesaak teen genl. Ntlemeza deur genl. Booysen. Opod het die aanklag op 24 Maart 2016 ontvang en sal dit ondersoek soos verwag word," het Raburabu gesê. Hy wou nie verdere besonderhede oor die aard van Booysen se klag bekendmaak nie
Ntlemeza en die Valke het hulle tot die appèlhof in Bloemfontein gewend om 'n bevinding deur die hooggeregshof in Durban om te keer dat Ntlemeza vir Booysen moet heraanstel.
Ntlemeza het Booysen geskors nadat hy beweer het dat Booysen en sy span wat die sluipmoord van 'n polisiebeampte moes ondersoek, onregmatig 'n geldelike beloning ontvang het vir die doodskiet van ses onskuldige mans. Hy beweer ook dat Booysen valse saaknommers voorgelê het om die beloning te ontvang.
Booysen het egter ontken dat hy die dokument goedgekeur het wat daartoe gelei het dat hy en sy span die beloning ontvang vir die opspoor en doodmaak van supt. Zethembe Chonco se moordenaars. Hy ontken dat hy enigiets te doen gehad het met die toekenning van die beloning.
Regter Anton van Zyl het bevind dat daar geen meriete aan Ntlemeza se bewerings is nie en dat hy geen bewyse kon indien van die bedrog wat hy beweer deur Booysen gepleeg is nie. Hy het Ntlemeza se aansoek om appèl van die hand gewys.
Daar word verneem dat Booysen se klag teen Ntlemeza verband hou met die voorleggings wat Ntlemeza aan die appèlhof gemaak het waarin hy beweer dat Booysen deel was van die proses om maj.genl. Jabulani Zikhali as die hoof van die Valke in KZN aan te stel, hoewel Booysen steeds die pos beklee het.
Booysen beweer hy is nooit gevra om weer vir sy pos aansoek te doen nie en is ook nie weer vir 'n onderhoud genooi om heraangestel te word nie. Booysen het gesê hy is nooit eens in kennis gestel dat iemand aangestel is om hom te vervang nie.
Ntlemeza het in antwoord op Booysen se verklaring gesê dat sy oorspronklike verklaring net 'n konsepverklaring was wat per ongeluk geteken en by die hof ingedien is. Hy het erken dat Booysen nie deel van die proses was om iemand in sy plek aan te stel nie, hoewel Booysen wel weer vir sy eie werk aansoek gedoen het, maar nie op die kortlys geplaas en genooi is vir 'n onderhoud nie.
Watter mens teken n verklaring per ongeluk en dien dit by die hof in,hoekom is die verklaring in die eerste plek op getrek?
Plaas aanhoudend druk op die gespuis. Dis al hoe daar enigsins n kans is dat die waarheid sal uitkom.